Biroului Permanent al Parlamentului


În conformitate cu art.73 din Constituţia Republicii Moldova şi art.47 din Regulamentul Parlamentului se înaintează cu titlu de iniţiativă legislativă proiectul de Lege pentru modificarea articolului 10 din Legea nr.1234-XIV din 22 septembrie 2000 cu privire la procedura de alegere a Preşedintelui Republicii Moldova.

Anexă: - proiectul hotărîrii



  -  nota informativă.

Deputaţii în Parlament
Proiect
L E G E

pentru modificarea articolului 10 din Legea nr.1234-XIV din
22 septembrie 2000 cu privire la procedura de alegere a
Preşedintelui Republicii Moldova
Parlamentul adoptă prezenta lege organică.

 

Articol unic – La articolul 10 alineatul (3) din Legea nr.1234-XIV din 22 septembrie 2000 cu privire la procedura de alegere a Preşedintelui Republicii Moldova (Monitorul Oficial al Republicii Moldova, 2000, nr.139-140, art.996), cu modificările ulterioare, propoziţia a doua va avea următorul cuprins: 

„Următoarea dizolvare a Parlamentului va avea loc într-un termen rezonabil, după expirarea unui an de la data ultimei dizolvări.”
PREŞEDINTELE  PARLAMENTULUI
Nota informativă

Curtea Constituţională în Adresa nr.JCC-02/30a  din 16 martie 2010 către Parlament a menţionat că în Hotărîrea sa cu privire la sesizarea unor deputaţi în Parlament pentru controlul constituţionalităţii art.10 alin.(3) din Legea nr.l234-XIV din 22 septembrie 2000 „Cu privire la procedura de alegere a Preşedintelui Republicii Moldova", în redacţia Legii nr.49-XVIII din 30 octombrie 2009, s-a subliniat că în virtutea prevederilor constituţionale ale art.78 alin.(5), coroborate cu art.85 alin.(3) din Constituţie şi art.10 alin.(3) din Legea nr.1234-XIV, Preşedintele în exerciţiu este obligat să dizolve Parlamentul după expirarea unui an de la data ultimei dizolvări şi să stabilească data alegerilor în noul Parlament.

Totodată Curtea Constituţională în Adresă a expus următoarele:

- prevederile Legii cu privire la procedura de alegere a Preşedintelui Republicii Moldova nu stabilesc termenul-limită, termen care nu poate fi depăşit, fiind obligatoriu, pentru dizolvarea Parlamentului după expirarea unui an de la ultima dizolvare. Curtea reţine atenţia Parlamentului asupra acestei lacune în legislaţie şi asupra oportunităţii de a o lichida, deoarece omisiunea respectivă comportă riscul ca Preşedintele în exerciţiu sau persoana care asigură interimatul funcţiei de Preşedinte al Republicii Moldova să fie învinuită de încălcarea normelor constituţionale;
- pentru motivele arătate, în temeiul art.281 din Legea cu privire la Curtea Constituţională, art.79 din Codul jurisdicţiei constituţionale, Curtea Constituţională solicită Parlamentului să examineze Adresa nominalizată în vederea lichidării lacunei semnalate.
În legătură cu cele relatate se propune proiectul de Lege pentru modificarea articolului 10 din Legea nr.1234-XIV din 22 septembrie 2000 cu privire la procedura de alegere a Preşedintelui Republicii Moldova.
Deputaţii în Parlament:

